बौद्ध धोरोमा 7थि जौथाइयाव भुटान हादराव हाबफैदोंमोन आरो भुटानारिफोरनि जिउ आखुआव गोबां सोलायनाय फैदोंमोन। जाबदुं गाबां नामगियेला गोख्रैसिनै लोरबां जालांनो हमहांनाय बौद्ध धोरोमनि गुबै आखुथि आरो बोसोन शास्रफोरखौ एसे सोदांनानै फोसावो आरो गासै हायेननि मानसिफोरखौ खौसेथि खालामनानै आथिखाल गोदान भुटान हादर दानायाव बिथाङानो गिबि लामा एवस्रांनाय खामानिखौ मावदों। बै समनिफ्रायनो हारिमु जौगासारनाय भुटाननि दोरोङारि हारिमु गोख्रों जानाय बौद्ध धोरोमनि बोसोन आखुथिफ्रा आबुं महरै हादराव गोसारदोंमोन आरो आरिमु (Arts), नाइजाब, आर्किटेक्सार, थुनलाइयारि जौगानाय आरो गासै हादरनि समाजारि दाथाइआ जौगाबोनो हमो। बेनि उनाव भुटाननि जिउ खुंनाया बौद्ध धोरोमनि आखुथि बेनि थार गुननि सायाव सोनारनानै जिउ खुंनाय राहाया गोख्रों महर लायो। गासै जौथाइयाव भुटाना सार्वभौम उदांस्रि महरै थाबोदों आरो आजौ आजै मोननिफ्राय मोनबोनाय हारिमु दोरोङारि नेमखान्थिफ्रा आद्रिजायियै थादों। धोरोमारि हारिमुआरि सिनायथिफ्राबो गोख्रोङै थादों।